27.6.2023
EL
Επίσημη Εφημερίδα της Ευρωπαϊκής Ένωσης
C 224/41
Όλη η περιοχή συνορεύει στα δυτικά με τους πρόποδες της οροσειράς Cévennes, στα βόρεια με τον ορεινό ασβεστολιθικό όγκο Lussan που κορυφώνεται στο όρος Bouquet (630 m), στα ανατολικά και στα βόρεια με απέραντα ασβεστολιθικά οροπέδια, συχνά δασώδη, που την χωρίζουν από τα εδάφη των κοινοτήτων Nîmes και Sommières και την κοιλάδα του Ροδανού.
Τέλος, ο ποταμός Gardon, που αποτελεί σημαντικό στοιχείο του τοπικού υδρογραφικού δικτύου, διασχίζει την περιοχή από βορειοδυτικά προς νοτιοανατολικά.
Η γεωγραφική περιοχή βρίσκεται κυρίως επάνω σε στρώματα ασβεστόλιθου και οι αμπελώνες φυτεύονται γενικά σε βραχώδεις πλαγιές σε αβαθή εδάφη.
Το μέρος έχει μεσογειακό κλίμα, αν και εξασθενημένο λόγω της απόστασής του από την ακτή και από τα ορεινά εδάφη που περιορίζουν την επιρροή της θάλασσας.
Για τον λόγο αυτό, παρατηρούνται μεγαλύτερες αντιθέσεις στη θερμοκρασία απ’ ό,τι στην ακτή και μείωση ενός έως δύο βαθμών στη μέση ετήσια θερμοκρασία μεταξύ του νοτιοανατολικού και του βορειοδυτικού τμήματος της περιοχής.
Αυτό το μεταβατικό κλίμα αντικατοπτρίζεται ιδίως στη λιγότερο σοβαρή θερινή ξηρασία· το ύψος των ετήσιων βροχοπτώσεων που είναι περίπου 700 mm υπόκειται σε σημαντική διακύμανση από έτος σε έτος η οποία προκαλείται από τις φθινοπωρινές βροχοπτώσεις που συχνά είναι έντονες (το «φαινόμενο της Cévennes»).
Έτσι, η γεωγραφική περιοχή εκτείνεται στην καρδιά ενός τοπίου με μεικτές καλλιέργειες, όπου τα αμπέλια καλύπτουν όλες τις πλαγιές και η ετήσια βλάστηση διαμοιράζεται μεταξύ της δρυός της αρίας και της χνοώδους δρυός, αντανακλώντας το μεταβατικό κλίμα της περιοχής.
Με την πάροδο των αιώνων, τα αμπέλια αποτέλεσαν μέρος της ιστορίας και της γεωργικής ζωής της περιοχής Uzès, ενώ στη γη υπάρχουν πολλά σημάδια αμπελοκαλλιέργειας από τη Ρωμαϊκή εποχή.
Αργότερα, στον Μεσαίωνα, η συνεχής παρουσία των αμπελιών απέκτησε έντονη συμβολική σημασία για τον χριστιανικό κλήρο με αποτέλεσμα οι πρώτοι επίσκοποι να αυτοπροσδιορίζονται ως αμπελοκαλλιεργητές.
Αναφορές σχετικά με την ποιότητα των αμπελώνων και τους ευγενείς οίνους στην περιοχή του Δουκάτου του Uzès χρονολογούνται από τον 15ο αιώνα.
Από τότε και παρά τις διαδοχικές κρίσεις, οι αμπελώνες των λοφοπλαγιών, ένα χαρακτηριστικό του τοπίου που συνδεόταν με το ελαιόδεντρο και τις παράπλευρες πλούσιες πεδιάδες που φυτεύονται με καλλιέργειες σιτηρών, παρέμειναν μία σταθερά.
Η δομή της ιδιοκτησίας της γης, στην οποία δεσπόζουν μικρές εκμεταλλεύσεις με μεικτές καλλιέργειες, ενθάρρυνε την ανάπτυξη των αμπελώνων στις λοφοπλαγιές, ένα φαινόμενο που καθιερώθηκε τον 18ο αιώνα μέσω της πρακτικής της διττής δραστηριότητας, κατά την οποία οι εργάτες στην υφαντουργία καλλιεργούσαν επίσης μικρά αμπελοτεμάχια.
Από το 1981, οι οίνοι αναγνωρίστηκαν με τον όρο «Vin de Pays de l’Uzège», ο οποίος το 1992 μεταβλήθηκε σε «Vin de Pays Duché d’Uzès», χρονικό σημείο κατά το οποίο αυστηροποιήθηκαν οι συνθήκες παραγωγής και προσδιορίστηκε μια μεσογειακή ποικιλία αμπέλου.
Λαμβανομένων υπόψη των εδαφοκλιματικών συνθηκών της περιοχής, η Ένωση (Syndicat) πραγματοποίησε εργασίες για τον προσδιορισμό των οινοπεδίων, έτσι ώστε να μπορούν οι παραγωγοί να επωφελούνται από τη βέλτιστη αντιστοίχιση μεταξύ τοποθεσίας αμπελοκαλλιέργειας και ποικιλιών αμπέλου, η οποία ενισχύει την αυθεντικότητα των οίνων.
Οι αμπελώνες θα αναδιαρθρωθούν με τη χρήση των πλέον ευγενών μεσογειακών ποικιλιών, συγκεκριμένα των ποικιλιών Syrah N και Grenache N για τους ερυθρούς και τους ερυθρωπούς οίνους και των ποικιλιών Grenache blanc B και Viognier B για τους λευκούς οίνους.
Το 2010, σχεδόν 9 000 εκατόλιτρα δηλώθηκαν από 32 ιδιωτικά οινοποιεία και 11 συνεταιριστικά οινοποιεία· οι ερυθροί οίνοι αντιστοιχούσαν σε ποσοστό 60 % της παραγωγής, οι ερυθρωποί οίνοι σε ποσοστό 25 % και οι λευκοί οίνοι σε ποσοστό 15 %.
8.2.
Αιτιώδεις αλληλεπιδράσεις Η ιδιαίτερη γεωγραφική τοποθεσία της ΠΟΠ Duché d’Uzès, στο σταυροδρόμι μεταξύ της οροσειράς Cévennes, του Languedoc και της Προβηγκίας, με το μεταβατικό μεσογειακό της κλίμα, επιτρέπουν στις μεσογειακές ποικιλίες αμπέλου να ωριμάζουν αργά, αναδεικνύοντας την αυθεντική λεπτότητα, το φρουτώδες και τη φρεσκάδα των οίνων.
Η τεχνογνωσία των αμπελοκαλλιεργητών, η επιλογή μόνο μεσογειακών ποικιλιών αμπέλου και οι μελέτες του εδάφους έχουν συνεπώς διευκολύνει τη φύτευση των διαφόρων ποικιλιών αμπέλου σε ιδανικές συνθήκες καλλιέργειας.
Μάλιστα, τα αμπελοτεμάχια με καλή έκθεση στον ήλιο και αβαθή και πετρώδη εδάφη με καλή αποστράγγιση προτιμώνται πάντα.
Επιπλέον, χάρη στους πρόποδες της οροσειράς Cévennes, η θερμοκρασία διαφοροποιείται σημαντικά μεταξύ ημέρας και νύχτας.
Αυτό το εύρος της θερμοκρασίας, και ιδίως οι πιο ψυχρές νύχτες, επιτρέπουν στα σταφύλια να ωριμάσουν αργά, ενισχύοντας το χρώμα τους και διατηρώντας την οξύτητα και το άρωμα των μούρων, που είναι τα διακριτικά χαρακτηριστικά της φρεσκάδας και του φρουτώδους των οίνων ΠΟΠ Duché d’Uzès.
Η ποικιλία Grenache N προσδίδει απαλότητα, βαθύ και ιδιαίτερα εκλεπτυσμένο αλλά έντονο φρουτώδη χαρακτήρα.